[{"text_idx": "#000001", "text": "yn hanfodol I\u2019r safle weithio"}, {"text_idx": "#000003", "text": "i wella\u2019n gwefan drwy gasglu ac adrodd gwybodaeth ar sut yr ydrych yn defnyddio\u2019r safle"}, {"text_idx": "#000005", "text": "Un o Fryn Mawr ger Sarn ym Mhen Lly\u0302n ydi Lly\u0302r Titus. Mae\u2019n awdur a dramodydd ac yn un o sylfaenwyr Cwmni Theatr Cymunedol y Tebot. Mae\u2019n hefyd un o sylfaenwyr cylchgrawn Y Stamp a\u2019r wasg Cyhoeddiadau\u2019r Stamp, a bu\u2019n un o olygyddion y cylchgrawn a rhai cyhoeddiadau. Cyhoeddwyd ei nofel gyntaf Pridd gan wasg y Bwthyn yn 2022, a\u2019i ail nofel Anfadwaith fydd yn cyhoeddi gyda\u2019r Lolfa y mis yma."}, {"text_idx": "#000006", "text": "Nofel ffantasi dywyll, sydd hefyd yn nofel dditectif o fath ydyw sy\u2019n dilyn Ithel wrth iddynt geisio mynd at wraidd dirgelwch sy\u2019n bygwth chwalu\u2019r deyrnas. Gyda chymorth Adwen, y porthmon, maent yn ceisio dod o hyd i\u2019r rhai euog ond mae pob math o anfadweithiau\u2019n digwydd cyn pen y daith."}, {"text_idx": "#000008", "text": "\u201cDwi\u2019n ceisio ysgrifennu yr hyn y byddwn i\u2019n lecio\u2019i ddarllen fy hun. Mae\u2019r llyfr yn plethu sawl genre ac yn croesi\u2019r ffiniau rhyngddynt gan ei wneud yn eithaf unigryw yn hynny o beth. Mae prinder llyfrau ffantasi yn Gymraeg er bod y genre yn un poblogaidd y tu draw i ffiniau Clawdd Offa a dwi wedi ceisio rhoi gogwydd gynhenid Gymreig ar yr agwedd ffantasiol.\u201d"}, {"text_idx": "#000009", "text": "Lly\u0302r, llongyfarchiadau mawr ar gyhoeddi Anfadwaith, beth wnaeth dy ysbrydoli i sgwennu\u2019r nofel yma, a dwed ychydig am y stori..."}, {"text_idx": "#000010", "text": "Doedd yna ddim un peth yn union ond fe ddaeth llawer o\u2019r ysbrydoliaeth o hanes ac archeoleg sy\u2019n ddiddordebau mawr i mi; yn gymysgedd o Dderwyddon, Cymru\u2019r Oesoedd Canol, cyrff cors (bog bodies) a lle\u0302n gwerin ar draws Cymru. Stori ydi hi am Ithel sy\u2019n Wigyn. Cafodd y Gwigiaid eu creu gan y Derwyddon i forol am gyfraith a threfn mewn byd sy\u2019n gyfarwydd i ni ond eto\u2019n wahanol iawn yn llawn hud ac yr anfadweithiau neu\u2019r angenfilod sy\u2019n crwydro\u2019r tir."}, {"text_idx": "#000011", "text": "Yn y nofel mae Ithel yn ceisio datrys achos cyfres o lofruddiaethau rhyfedd gyda chymorth Adwen, y porthmon. Mae hi\u2019n nofel sy\u2019n gymaint amdani hi ac ydi hi am Ithel mewn difri ac mae Gel, y corgi hefyd yn cael rhan go amlwg! Wrth i\u2019r criw deithio yn dilyn trywydd y llofrudd mae nhw\u2019n dod i nabod ei gilydd yn well ac yn baglu ar draws sefyllfaoedd a chreaduriaid rhyfeddol sy\u2019n rhannu\u2019r un byd hefo nhw. Mae hi\u2019n groes rhwng nofel ffantasi, \u2018who-dunnit\u2019, nofel arswyd a thriller."}, {"text_idx": "#000012", "text": "Am mod i\u2019n licio gwneud, dwi\u2019n mwynhau llithro i wahanol fydoedd yn ofnadwy. Dwi hefyd yn teimlo rheidrwydd i geisio llenwi bylchau dwi wedi weld o ran llyfrau byddwn i wedi licio\u2019i darllen pan oeddwn i\u2019n fengach ac eisiau eu darllen heddiw."}, {"text_idx": "#000014", "text": "Sut oeddet ti\u2019n gwybod dy fod eisiau bod yn awdur a phryd ddest ti\u2019n ymwybodol o hyn?"}, {"text_idx": "#000015", "text": "Dwi\u2019m yn siw\u0302r, ers oeddwn i\u2019n ddim o beth dwi\u2019n meddwl! Dwi wedi mwynhau sgwennu erioed ac wedi bod yn lwcus iawn i gael anogaeth ers oeddwn i\u2019n dechrau arni. Rhyw fwrw iddi heb feddwl oeddwn i, heb gynllun pendant dwi\u2019n meddwl gyda syniad annelwig y byddwn i\u2019n licio gallu bod yn awdur rhyw dro a dyma fi."}, {"text_idx": "#000016", "text": "Pwy yw rhai o\u2019r awduron rwyt ti\u2019n eu hedmygu?"}, {"text_idx": "#000017", "text": "Terry Pratchett oedd yr awdur cyntaf i wneud i mi feddwl go iawn y gallwn i ysgrifennu nofelau hefo llais unigryw, dwi\u2019n dal i droi at ei waith o. Dyna Ursula K. Le Guin wedyn am ei meddwl anhygoel a\u2019i gallu i greu bydoedd a chymeriadau hynod heb so\u0302n am iddi dorri tir newydd. Mae Alun Jones yn awdur dwi\u2019n ei edmygu hefyd o ran ei waith ac o ran ei allu i roi cyngor di-flewyn ar dafod os byddai byth yn swnian arno fo."}, {"text_idx": "#000018", "text": "Ai ysgrifennu yw\u2019r unig gyfrwng artistig rwyt ti\u2019n gwneud?"}, {"text_idx": "#000019", "text": "Dwi\u2019n rhyw ffaffian hefo saethu fideos weithiau ac yn ysgrifennu mewn sawl cyfrwng: theatr, rhyddiaith, teledu a ffilm. Mi fyddai hefyd yn rhwymo llyfrau a dwi\u2019n cyfri hynny fel ffordd o fynegi fy hun yn artistig hefyd."}, {"text_idx": "#000020", "text": "Pa gyngor y byddet ti\u2019n rhoi i dy hunan yn iau?"}, {"text_idx": "#000021", "text": "Torra dy wallt a gwna\u2019n fawr o bob cyfle ag amser!"}, {"text_idx": "#000022", "text": "Beth yw dy broses ysgrifennu?"}, {"text_idx": "#000023", "text": "Dwi bob sut! Mae gen i lyfrau nodiadau, dogfennau ar gyfrifiadur a recordiadau llais yn llawn nodiadau. Ar sgrin fyddai\u2019n ysgrifennu\u2019n amlach na pheidio a hynny am fod ail-ddrafftio yn haws felly. Dwi\u2019n ceisio ysgrifennu lle medra i, pryd bynnag medra\u2019i. Mi oeddwn i\u2019n arfer gorfod cymryd cyfnod estynedig i sgwennu a dim ond sgwennu, ond erbyn hyn mae bywyd yn fy ngorfodi fi i fachu be medra\u2019i yma ag acw er fod gallu ysgrifennu am ddyddiau bwygilydd yn braf o hyd."}, {"text_idx": "#000024", "text": "Pa lyfrau rwyt ti\u2019n darllen ar hyn o bryd?"}, {"text_idx": "#000026", "text": "Pa brofiadau o lyfrgelloedd sydd wedi dylanwadu arnat?"}, {"text_idx": "#000027", "text": "Mae llyfrgelloedd wedi bod yn bwysig iawn i mi ar hyd y daith. Pan oeddwn i\u2019n hogyn bach mi fyddai\u2019r llyfrgell deithiol yn rhywbeth y byddwn i\u2019n edrych ymlaen yn arw i\u2019w gweld yn cyrraedd y pentref, dwi\u2019n dal i gofio\u2019i hoglau hi! Mi fyddwn i hefyd yn picio i lyfrgell Nefyn o dro i dro ac yn gwirioni am fod fanno\u2019n fwy. Roedd y gallu i ddewis llwyth o wahanol lyfrau heb orfod poeni am gost yn bwysig iawn i mi wrth fagu fy chwaeth am lyfrau amrywiol. Roedd yna ryddid mewn llyfrgell i ddewis be bynnag oeddwn i eisiau\u2019i ddarllen hefyd a rhwydd hynt i ddewis llyfrau oedd yn heriol."}, {"text_idx": "#000028", "text": "Yn yr ysgol gynradd, uwchradd ac yn y brifysgol mae llyfrgelloedd wedi bod yn lefydd pwysig iawn i mi i weithio, hel gwybodaeth a dod o hyd i bethau difyr. Erbyn hyn a minnau\u2019n gweithio\u2019n llawrydd mae nhw\u2019n ofodau pwysig i mi pan dwi eisiau newid bach o\u2019r ty\u0302 hefyd."}, {"text_idx": "#000029", "text": "Oes gennyt unrhyw awgrymiadau er mwyn annog plant a phobl ifanc i ddarllen mwy er pleser?"}, {"text_idx": "#000030", "text": "Fe gymerodd hi sbel i mi danio fy injan ddarllen yn iawn, fe ges i flas ar lyfrau ffantasi yn y pendraw ac fe sbardunodd hynny fi ymlaen i ddarllen mwy ond roedd yna ychydig o waith dod i ddeall fy chwaeth i cyn hynny."}, {"text_idx": "#000031", "text": "Mae hi\u2019n gallu cymryd amser i ddod o hyd i be\u2019n union yr ydych chi\u2019n hoffi \u2013 mae yna bob math o wahanol lyfrau a stori\u0308au. Dyna sy\u2019n braf am lyfrgell, mae yna ddigon o ddewis! Cofiwch hefyd bod darllen pob mathau o ffurfiau o nofelau, i gomics i gefnau pacedi weetabix yn ddarllen!"}, {"text_idx": "#000032", "text": "A oes gennyt unrhyw gynlluniau ar gyfer teitlau pellach?"}, {"text_idx": "#000033", "text": "Mi hoffwn i ysgrifennu mwy ym myd Anfadwaith a dwi\u2019r math o awdur sydd gyda sawl peth yn ffrwtian yn y cefndir. Mae gen i ddwy stori ffuglen wyddonol ar eu hanner, un galed \u2018realistig\u2019 a\u2019r llall yn wirion bost. Dwi hefyd wedi bod yn sownd hefo drama ers sbel a tydi hi\u2019n symud dim ar hyn o bryd ond mi ddaw gyda lwc. Dwi\u2019n dda iawn am gychwyn pethau, ond yn llawer gwaeth am eu gorffen nhw..."}]